6 April 2017 – ʼn dag om te onthouToe ons jonger was, was 6 April 1652 ‘n baie belangrike dag in ons geskiedenis. Dit was die dag toe Jan van Riebeeck voet aan wal in die Kaap gesit het, so is ons geleer. Ons het grootgeword met Van Riebeeck-dag en ons almal kon die drie skepe, die Dromedaris, Reijger en Goede Hoop opnoem (hoeveel keer was dit nie ʼn vraag in ʼn geskiedenis-toets nie?) waarmee Van Riebeeck en 81 ander mans en 8 agt vroue voet aan wal gesit het. Ons het Van Riebeeck-dag van 1952 tot in 1974 as ʼn openbare vakansiedag gevier. Dis na Stigtingsdag verander – en toe word dit in 1994 afgeskaf, so asof Van Riebeeck-hulle nie in Kaap aangekom het nie. Vanjaar kan 6 April een van die belangrikste dae in ons rugbylandskap word wanneer die Suid-Afrikaanse hoofraad (klink dit nie soos iets uit die Survivor-televisiereeks nie?) ʼn baie belangrike besluit moet neem. Die land se 14 unie-presidente en die uitvoerende beamptes vergader dan om die pad vorentoe vir Superrugby uit te stippel. Mark Alexander (Saru-president) en Jurie Roux (Saru se uitvoerende hoof) is tjoepstil (net soos Saru oor sy besluit om Allister Coetze se aanstelling as Bokafrigter maande lank nie te bekragtig nie en Brendan Venter se aanstelling as lid van die afrigtingspan te bevestig), oor die onlangse besluit wat hulle in Londen saam met Sanzaar, die beheerliggaam van rugby in die Suidelike Halfrond, geneem het. Volgens die Australiërs en Nieu-Seelanders sal twee SA Superspanne in die stof byt en net een span van Australië om na die Super 15-reeks terug te keer. Hoekom twee spanne van SA en net een van Australië? Dit beteken dat die Kings en die Cheetahs in die spervuur is en dis ʼn besluit wat die rugbybase sal moet verdedig. Harold Verster van die Cheetahs sê sy span is veilig, maar watter ander span(ne) kan sneuwel? Hoekom is die voorstel nie daar en dan geveto nie, tensy die rugbybase daarmee saamgestem het. Hulle sal oop kaarte moet speel, hulle sal die finansiële verknorsing op die tafel moet plaas, hulle sal planne moet uitlê wat uitgevoer sal word om twee spanne van rugbybankrotskap te red. Kan ons dit werklik bekostig om rugby in die Oos-Kaap en die Vrystaat (wat Griekwas en die Griffons insluit) te laat doodbloei, of altans so lyk dit van langs die kantlyn af. As kwynende toeskouergetalle een van die redes is, hoeveel mense sal gaan kyk wanneer die Vrystaatse Cheetahs op ʼn Woensdagmiddag Curriebekerrugby speel? En die OP en Grens? Wat van borge, junior en klubrugby?